金陵酧李翰林謫仙子
作者：魏萬
朝代：唐

paragraphs: 君抱碧海珠，我懷藍田玉。
各稱希代寶，萬里遙相燭。
長卿慕藺久，子猷意已深。
平生風雲人，暗合江海心。
去秋忽乘興，命駕來東土。
謫仙遊梁園，愛子在鄒魯。
二處一不見，拂衣向江東。
五兩挂海月，扁舟隨長風。
南遊吳越徧，高揖二千石。
雪上天台山，春逢翰林伯。
宣父敬項橐，林宗重黃生。
一長復一少，相看如弟兄。
惕然意不盡，更逐西南去。
同舟入秦淮，建業龍盤處。
楚歌對吳酒，借問承恩初。
宮買長門賦，天迎駟馬車。
才高世難容，道廢可推命。
安石重攜妓，子房空謝病。
金陵百萬戶，六代帝王都。
虎石據西江，鍾山臨北湖。
二山信爲美，王屋人相待。
應爲岐路多，不知歲寒在。
君游早晚還，勿久風塵間。
此別未遠別，秋期到仙山。